google/wiki40b huggingface dataset:
אינפקציה (להקה)

אינפקציה היא להקת פאנק-מטאל אלטרנטיבי ישראלית שהוקמה ב-1995 בפתח תקווה. הלהקה מתאפיינת בשירים בוטים, לרוב בעלי נימה הומוריסטית (כגון "לא היה זיתים" על פי שירו של מני בגר, "זה היה ביתי") ולעיתים הומור שחור.
הלהקה בראשית דרכה לא זכתה להכרה מהממסד המוזיקלי - הרדיו וחברות התקליטים (בין השאר בשל הפרובוקציה שלה) - אך צברה קהל מעריצים בהופעות שקיימו במועדונים. קהל המעריצים הנרחב משך לבסוף את תשומת לבה של חברת MCI, והיא חתמה עם הלהקה על חוזה להפקת אלבום. האלבום, בעל השם הסמלי "ככה מפנקים", יצא בשנת 2000 בהפקתם המוזיקלית של חברי להקת רוקפור: ברוך בן יצחק ואלי לולאי. לאחר הפצת האלבום נתגלע סכסוך משפטי בין הלהקה לחברת MCI, סכסוך שגרם להפסקת הפצת האלבום. לבסוף זכתה הלהקה במשפט מול חברת התקליטים, וקיבלה את הזכויות על האלבום. בשנת 2005 חתמה הלהקה על חוזה הפצה עם חברת התקליטים NMC. במאי 2005 יצא אלבומם השני, "בכיף", וכשבועיים אחריו הופץ מחדש גם אלבומם הראשון. 
הופעות הלהקה נוטות להיות חריגות, וכוללות תלבושות מוזרות, קטעי קישור וגרסאות כיסוי לשירי ילדים או להיטים, ביניהם "עד הקצה" של דנה ברגר.

האיחוד

בספטמבר 2014 התאחדו אינפקציה בהופעה במועדון הבארבי בתל אביב. לאחר שנמכרו כל הכרטיסים מראש, גם לשְלוש ההופעות שנוספו, החליטו חברי הלהקה לצאת לסיבוב הופעות ארצי. באיחוד השתתפו חלק כל חברי הלהקה לדורותיה על אותה במה.
בנובמבר 2016 התקיימה הופעה של הלהקה בהרכב מחודש - ניר טרטר וגיא בן-שטרית מלוּוים בשלושה נגנים חדשים וצעירים.
מגדי יעקוב

סר מגדי יעקוב (בערבית: مجدي حبيب يعقوب, [ˈmæɡdi ħæˈbiːb jæʕˈʔuːb]; נולד ב-16 בנובמבר 1935, במצרים), הוא פרופסור לכירורגיית לב-חזה באימפריאל קולג' בלונדון. נודע כמנתח אשר פיתח טכניקת ניתוח חדשנית ויחודית ל"החלפת" חיבורי כלי הדם ללב, בזכותה הציל תינוקות רבים שנולדו עם מומי לב מולדים.
יעקוב נטל חלק בהשתלת הלב הראשונה בבריטניה בשנת 1980, היה הראשון שביצע בבריטניה השתלת אונת ריאה מתורם חי, וביצע השתלות איברים רבות לאורך עבודתו. אחד ממושתלי הלב אותם ניתח בשנת 1980, דריק מוריס, שרד יותר מכל מושתל לב אחר באירופה ונפטר בשנת 2005.
מגדי היה מהראשונים בעולם שהתחיל להשתיל לב וראות בעת ובעונה אחת.

תולדותיו

אביו של יעקוב היה מנתח מצרי ממוצא נוצרי קופטי. יעקוב למד רפואה באוניברסיטת קהיר, וסיים הסמכתו כרופא בשנת 1957. הוא היגר לבריטניה בשנת 1962 והתמחה כמנתח בבתי החולים הלאומיים ללב וריאה בלונדון. בשנת 1969 שימש כמרצה באוניברסיטת שיקגו. בין השנים 1973–2001 שימש כיועץ בתחום כירורגיית הלב בלונדון. מאז 1986 הוא פרופסור לכירורגיית לב-חזה בפקולטה לרפואה של האימפריאל קולג' בלונדון. בשנת 1992 העניקה לו אליזבת מלכת בריטניה תואר אבירות.
בשנת 2001, בהגיעו לגיל 65, פרש מעבודתו בבית החולים הארטספילד, שם ניהל מאז 1980 את יחידת כירורגיית לב-חזה במסגרתה ביצע למעלה מ-1000 השתלות לב. הוא ממשיך לעבוד כיועץ בתחום מומחיותו ופועל לקידום המודעות לתרומות איברים והשתלות. הוא אף מנתח ילדים נזקקים באמצעות עמותת הצדקה שהקים. בשנת 2007 דווח כי קבוצת מחקר בראשותו הצליחה לגדל שסתום לב מתאי גזע.
שיטת הפוטנציאל

בתורת הסיבוכיות, שיטת הפוטנציאל היא שיטה לחישוב עלות לשיעורין של סדרת פעולות על מבנה נתונים.

דוגמה

נניח שנתון לנו מונה בינארי, כלומר מערך שאיבריו הם 0 או 1 כך שהם מייצגים מספר בבסיס בינארי. נרצה לחשב את העלות לשיעורין של n פעולות של הוספת אחד למונה (שמאותחל בהתחלה ל-0). ניתוח נאיבי הוא שבמקרה הגרוע פעולה תחליף את כל הביטים (מעבר מרצף אחדות לאחד ואחריו אפסים) כלומר n פעמים פעולות ב-(O(n שזה (O(n². אלא שניתוח זה הוא שגוי, כיוון שרוב הפעולות דורשות זמן קצר בהרבה. נחשב בעזרת שיטת הפוטנציאל: נגדיר פונקציית פוטנציאל בצורה הבאה: הפוטנציאל של מצב יהיה מספר האחדות בו. כעת, אם נסמן את מספר האחדות בקצה המצב ה-i ב-tᵢ, אז העלות של להוסיף אחד תהיה להפוך את כל האחדות לאפסים ואת האפס שמשמאלם להפוך ל-1, כלומר cᵢ=tᵢ+1. נשים לב שמצב זה הורדנו tᵢ אחדות והוספנו אחד, כלומר הקטנו את הפוטנציאל ב-tᵢ-1. מקבלים: c'ᵢ=cᵢ+Φ(Dᵢ)-Φ(Dᵢ₋₁)=tᵢ+1-(tᵢ-1)=2 כלומר העלות לשיעורין של כל פעולה היא 2 ולכן העלות הממוצעת היא לא יותר מ-2, כלומר ב-(O(1.
אי בודד

אי בודד או אי לא מיושב הוא אי שלא מאוכלס באופן קבוע על ידי בני אדם. כמה איים בודדים מוגנים כשמורות טבע וחלקם בבעלות פרטית.
בקולנוע, בתיאטרון ובספרות איים בודדים משמשים לעיתים קרובות כמפלט לניצולים מספינות טרופות. איים אלה לעיתים קרובות מממשים סטראוטיפים של "גן עדן".
האי דבון בקנדה הוא האי הבודד הגדול בעולם.
חטיבת קרייתי

הקמה

החטיבה הוקמה בתל אביב בפברואר 1948, על בסיס פלוגות חי"ש, לאחר שחטיבת גבעתי, שכללה את גדודי החי"ש המובחרים מאזור תל אביב, הוצאה מהעיר לאזור הדרום. החטיבה כללה שלושה גדודי חי"ר, בוגרי גדנ"ע חילוניים ודתיים וגדוד חי"ם (חיל משמר). גבול החטיבה היה המרחב העירוני של העיר תל אביב מנחל הירקון בצפון ועד בת ים בדרום ועד יאזור (אזור) במזרח. בתחומי החטיבה היה קו הגבול העירוני הפתלתל בין תל אביב ליפו והכפרים סלמה (כפר שלם) ואבו כביר. החטיבה איבטחה את הדרכים מחולון ומקוה ישראל אל העיר ואת ראשית הדרך לירושלים דרך הכפרים הערבים יאזור ובית דג'אן (בית דגן). בצפון גיזרתה שמרו כוחות החטיבה על שדה דב.

מבצעים לאחר ההפוגה

בהפוגה הראשונה הושבעו חיילי החטיבה לצה"ל ובהמשך פעלו במבצע דני וכבשו את הכפר הערבי סלביט (עליו הוקם קיבוץ שעלבים).
בתחילת ההפוגה השנייה החליט בן-גוריון על מבצע בצר ללכידת  משתמטים ועריקים משירות צבאי בתל אביב. המבצע הוטל על חטיבת קרייתי המקומית.

מבצע קדש

במלחמת סיני, החטיבה בפיקוד אל"ם יוסף הרפז, כללה 3 גדודי חי"ר - גדוד 42 בפיקוד רס"ן יצחק טמיר, גדוד 43 בפיקוד רס"ן אוריאל אליצור, וגדוד 127 בפיקוד רס"ן נחמן ניר, פלס"ר חטיבתית בפיקוד סרן צבי בן צור, גמ"כ (גדוד מרגמות כבדות) 341 בפיקוד רס"ן מ. גרנות, וגונדת נ"ט 841. החטיבה פעלה תחת פיקוד אוגדה 38 בפיקוד אל"ם יהודה ואלך, ולחמה בגזרה המרכזית של חצי האי סיני. גדוד מהחטיבה אבטח את אזור נח'ל לאחר כיבושו.

מלחמת ששת הימים

במלחמת ששת הימים, החטיבה בפיקוד אל"ם משה יטבת, כללה 3 גדודי חי"ר - גדוד 42, גדוד 43, וגדוד 127, 3 גדודי חי"ם - גדוד 940, גדוד 952, וגדוד 960, ופלוגת סיור חטיבתית (פלס"ר 47). החטיבה פעלה כחטיבה מרחבית בגזרה הירדנית, גדודי החי"ר של החטיבה היו מפוזרים במוצבים שונים באזור השפלה. עם פרוץ הקרבות קיבלה החטיבה פיקוד על שתי פלוגות חי"ר על זחל"מים, פלוגת טנקי AMX-13 מגדוד 19 מחטיבה 60, ויחידת סיור פיקודית - סיירת חרוב בפיקוד רס"ן צימל מוגברת במחלקת שריוניות מסיירת דוכיפת ובפלוגת צוערים מבה"ד 1, בהמשך חבר אליה גדוד צנחנים 98 בפיקוד סא"ל אלישע שלם מחטיבה 80, ושני הגדודים האורגניים שלה שנאספו מהמוצבים. החטיבה כבשה את מובלעת לטרון, אזור בית חורון והרי גופנא והגיעה עד פאתי העיר רמאללה. במהלך הקרבות נפצע מפקד החטיבה משה יטבת, ומפקדה לשעבר יוסף הרפז מילא את מקומו.

מלחמת יום כיפור

ב-1972 עברה החטיבה הסבה לחטיבה ממוכנת. במלחמת יום הכיפורים, החטיבה בפיקוד אל"ם יעקב הדר כללה 2 גדודי חרמ"ש - גדוד 42 בפיקוד סא"ל גדי גיל, וגדוד 127 בפיקוד סא"ל מרדכי אילת, וגדוד טנקי שרמן - גדוד 95 בפיקוד סא"ל יעקב נויפלד (לאחר נפילתו החליפו סא"ל משה הדרי). ב-7 באוקטובר יצאה החטיבה מהימ"ח בכורדני על זחלים לרמת הגולן. באזור מעלה גמלא תוגברה בגדוד מילואים 39 מחטיבה 188 בפיקוד סא"ל יואב וספי, ועלתה איתו לרמת הגולן. בערב 7 באוקטובר צורף לחטיבה גדוד הטנקים 61 מחטיבה 205 בפיקוד סא"ל משה מלר. החטיבה לחמה תחת פיקוד אוגדה 146 והשתתפה בקרבות הבלימה והתקפת הנגד הישראלית ברמת הגולן והמשיכה לפעול כנגד כוחות שריון סורים וירדנים עד סוף הלחימה בקרבות במובלעת הסורית.

לאחר מלחמת יום כיפור

לאחר המלחמה אורגנה החטיבה מחדש בתור חטיבה משוריינת עם 3 גדודי טנקים. שמה שונה לחטיבה 166 ובהמשך לחטיבה 602.

החטיבה כיום

ב-2003 עברה החטיבה מעוצבת הגליל לעוצבת המפץ, אוגדת מילואים משוריינת הכפופה לפיקוד הצפון. החל מ-2009 החטיבה מפעילה טנקי מרכבה סימן 4. קודם לכך הצטיידה החטיבה בטנקי מרכבה מדגם ישן יותר. לקראת סיום מבצע צוק איתן הצטרפו טנקים וחיילי מילואים מחטיבת קרייתי אל הפעילות של חטיבה 401.
גדוד ההנדסה של החטיבה הוא גדוד 7071.
תיקיית שורש

תיקיית שורש (אנגלית root directory) היא התיקייה הראשונה, או הגבוהה ביותר בהיררכית מערכת קבצים, שבתוכה מאוחסנים כל הקבצים. שמה מגיע מהדימוי לשורש עץ, שהוא נקודת ההתחלה לכל הענפים.
שורש מערכת קבצים היא מערכת קבצים המאוחסנת על מחיצת דיסק קשיח, ובתוכה נמצאת תיקיית השורש והקבצים שבתוכה, וכן מערכות קבצים אחרות המעוגנות אליה בזמן עליית המערכת.

root/

במערכות הפעלה דמויות יוניקס קיימת תיקייה בשם root/, אך אין לבלבלה עם תיקיית השורש במערכות אלו, שהיא /. היא משמשת כתיקיית בית למשתמש העל של המערכת (הידוע בשם root בשל כך). לפעמים נקראת תיקיה זו בשם "slash root" שפירושו "לוכסן root", כדי להבדילה מתיקיית השורש.

VMS

במערכת ההפעלה VMS, תיקיית השורש מתייחסת לתיקייה בה מאוחסנים כל קובצי המשתמשים. תיקייה זו נקראת במערכות דמויות יוניקס תיקיית הבית.
ילדי בית העץ (סדרת טלוויזיה)

רקע

ילדי בית העץ נפגשים מדי יום בבית העץ שבחורשה הסמוכה לביתם. בבית העץ לדניאל יש במה וארגז תלבושות להצגות ​שהוא עושה, לשחר יש מחשב ומצלמה בה הוא מצלם את הסרטונים שהחבורה ממציאה, לרומי יש שולחן לכל עבודות היצירה שהיא מכינה, וצוף תמיד בדרך לאחד מחוגי הספורט שלה.
בבית העץ הילדים משחקים, ממנו הם יוצאים להרפתקאות בחורשה, יחד הם פותרים בעיות, רבים ומשלימים ותמיד עוזרים אחד לשני.
לחבורה יש שני חברים טובים ומבוגרים: אלברט, פקח החורשה חמור הסבר וטלילה המפוזרת שיש לה בחורשה אולפן הקלטות. לפעמים הם עוזרים לילדים לפתור בעיות ולפעמים הם רק מסבכים את העניינים.
בכל פרק עולה סוגיה משמעותית בחיי בני הנוער, ובהן גובה, מראה חיצוני, עדות וכדומה.
בכל סוף פרק משתתפים האומנים המבצעים את שיר הנושא של אותו הפרק (מתוך האלבום) בקליפ משותף עם השחקנים.
נפתלי לנדסברג

ביוגרפיה

לנדסברג נולד בבאד הרצפלד שבגרמניה. הצטרף לתנועת בח"ד (ברית חלוצים דתיים) בגרמניה. בשנת 1940, בעיצומה של מלחמת העולם השנייה, הפליג לארץ ישראל באוניית המעפילים פאסיפיק. האניה נתפסה על ידי הבריטים ונוסעיה הועברו לאוניית הגירוש 'פאטריה'. "ההגנה" חיבלה באונייה וגרמה לטביעתה, ולנדסברג ניצל ונשלח למחנה המעצר בעתלית. לאחר שנה שוחרר מהמחנה, והצטרף לקבוצת 'רמת השומרון' של  חברי בח"ד. בינואר 1943 עלתה הקבוצה על הקרקע בנגב הצפוני והקימה את קיבוץ בארות יצחק. באותה שנה נישא לנדסברג ליהודית דז'ובס, ובהמשך נולדו לזוג שלושה ילדים. במלחמת העצמאות השתתף בהגנה על הקיבוץ ואף נפצע במהלך הקרבות. לאחר המלחמה הקים עם חבריו את הקיבוץ מחדש בסמוך לפתח תקווה.
בשנים 1961-1960 למד במכון לאמנות בת ים, בשנים 1968-1965 למד בבית הספר הגבוה לציור בתל אביב (לימים מכון אבני) וכן למד במדרשה למורים לאמנות ברמת השרון. משנת 1971 השתתף ברוב התערוכות הקבוצתיות של אגודת הציירים. הציג תערוכות יחיד: גלריית צ'מרינסקי בתל אביב (1972), בית התרבות בכפר סבא (1973), גלריה הקיבוץ בתל אביב (1981) ובקיבוצי הדרום. לנדסברג עסק ברישום, ציור, אקריליק, ופיסול בחומרים שונים וחלק מעבודותיו מעטרים מבנים שונים ובהם בית הכנסת של קיבוץ בארות יצחק בו היה חבר עד לשנת 1993 כשאז עזב ועבר להתגורר בכפר סבא.
נפטר ב-29 באפריל 2000, כ"ד בניסן תש"ס, ונקבר בבית העלמין המשותף של קיבוץ בארות יצחק ונחלים.

השפעת יצירותיו

לנדסברג היה דמות מרכזית בחיי התרבות בקיבוצו ומהפעילים המרכזיים בתנועה הקיבוצית בתחומי האמנות הפלסטית. היה ממרכזי ומובילי גלריית הקיבוץ בשנים 1991-1981 ובהמשך אף תיעד בכתב את ההיסטוריה של גלריית הקיבוץ בתקופות בהן ריכז את הגלריה. כמו כן עסק בהוראת האמנות והיה מורה לציור, ומחנך בתחום.
סנטה קלרה (קובה)

היסטוריה

קבוצה של 175 מתיישבים, 138 מהם בני שתי משפחות שבבעלותן קרקעות באזור, הקימו את סנטה קלרה ב-15 ביולי 1689. יתר המתיישבים הגיעו מסן חואן דה לוס רמדיוס, אותה נטשו בשל התקפות חוזרות ונשנות של שודדי ים. גל נוסף של מתיישבים הגיע מעיר זו ב-1692, בעקבות דליקה שפקדה אותה.
זמן קצר לאחר שנוסדה, החלו לבנות בה מבני ציבור - כנסייה, תיאטרון, ספריות ציבוריות, ועוד. מיקומה המרכזי סייע בהתפתחותה, ועד המאה ה-19 הייתה לעיר הגדולה באזור, אף יותר מסן חואן דה לוס רמדיוס, ממנה התפתחה. ב-1867 הפכה העיר לבירת מחוז ויה קלרה, וזכתה לתנופה נוספת עם הגעת מסילת הברזל מהוואנה ב-1873.
בשלהי מאה ה-19 החלה ילידת העיר מרתה אָבְּרֶאוּ לתרום לפיתוח העיר. היא הקימה את תיאטרון "לה קארידאד" ("הצדקה"), את תחנת הרכבת, בתי ספר, תחנת כיבוי אש, ואפילו בית חולים פסיכיאטרי. אף את ביתה הגדול תרמה אבראו לעיר. בתחילה שימש הבית את ממשלת המחוז, וכיום שוכנת בו ספרייה ציבורית.
בסוף 1958 נערך בסנטה קלרה הקרב שהכריע את המערכה במהפכה הקובנית. ב-29 בדצמבר, הצליחו שתי קבוצות גרילה קטנות בהנהגתם של צ'ה גווארה וקמילו סיינפואגוס להכניע את חייליו של פולחנסיו בטיסטה ולהשתלט, בתוך שעה וחצי, על רכבת עמוסה ב-408 חיילים, בתחמושת ובאספקה. ב-31 בדצמבר, תקפו הכוחות המהפכנים את העיר. חייליו של בטיסטה, שהמוראל שלהם היה ירוד בעקבות תוצאות הקרבות הקודמים, נכנעו בקלות, במספר מקומות אף בלא שנורתה ולו ירייה אחת, ועד אחר הצהריים הייתה העיר בידי המורדים. בתוך 12 שעות עזב בטיסטה את קובה, מה שסלל את הדרך להשתלטותו של קסטרו על המדינה.

אתרים הקשורים במהפכה הקובנית

אנדרטת ארנסטו צ'ה גווארה (Monumento Ernesto Che Guevara) שכונת בחלקה המערבי של העיר. היא הוקמה ב-1987, לציון 20 שנים למותו של גווארה. פסל גדול ממדים בדמותו של גווארה ניצב בראש בניין המשקיף על רחבה גדולה. בבניין עצמו מוזיאון המוקדש לגווארה ולקרב סנטה קלרה. ב-1997 הוצאו עצמותיהם של גווארה ו-17 מלוחמיו מקבר האחים בו נטמנו בבוליביה, ונקברו מחדש בתחום האנדרטה. בטקס הקבורה, שנערך ב-17 באוקטובר אותה שנה, הדליק פידל קסטרו לפיד הבוער מאז דרך קבע.
אנדרטת ההשתלטות על הרכבת החמושה (Monumento a la Toma del Tren Blindado) שוכנת במקום שבו השתלטו גווארה ואנשיו על הרכבת של צבא בטיסטה ב-1958. האנדרטה בנויה על בסיס 5 קרונות מאותה הרכבת ממש, והבולדוזר ששימש את המורדים. בקרונות תערוכה המתארת את מהלך הקרב.

אתרים נוספים

המוזיאון המחוזי אבל סנטמריה (Museo Provincial Abel Santamaria),בצפון העיר, מוקדש להיסטוריה של הטבע והאדם במחוז ויה קלרה. המוזיאון הוקם במקום שבו נכנעו כוחותיו של בטיסטה לצ'ה גווארה.
כנסיית נואסטרה סניורה דל כרמן, אף היא בצפון העיר, הוקמה ב-1748, ובשנת 1846 נוסף לה צריח. בחצר הכנסייה אנדרטה לציון היווסדה של סנטה קלרה.

תחבורה

קווי אוטובוס סדירים מקשרים את סנטה קלרה עם הערים המרכזיות בקובה. מסילת הברזל מקשרת אותה עם הערים שממזרח לה, כגון קמגואיי, במאיו וסנטיאגו דה קובה ועם הערים שממערב לה, כגון הוואנה ומטאנסאס.

חינוך

אוניברסיטת מרתה אבראו דה לאס ויאס (Universidad Central Marta Abreu de Las Villas) הוקמה ב-1952. ב-12 הפקולטות שלה לומדים כ-4,000 סטודנטים.
מפקדת קצין רפואה חילי

מבנה

מקרפ"ח מרכזת את כל הפעילות הרפואית בחיל האוויר. המפקדה נחלקת למספר ענפים. בראש כל ענף עומד קצין בדרגת סגן-אלוף.
בשנת 2009, בעקבות ארגון מחדש, ענף אוה"ד נסגר והמדורים בו התחלקו בין ענף מבצעים לבין ירפ"א.

ענף מבצעים

אחראי להצבת רופאים, חובשים ופרמדיקים ביחידות השונות ולכתיבת תורת הלחימה הרלוונטית והנהלים לנושא הרפואה בחיל האוויר. ראש ענף מבצעים אחראי גם על הרפואה בכוחות המיוחדים של חיל האוויר, כדוגמת שלדג ויחידת החילוץ והפינוי בהיטס, וביחידות ההגנה האווירית (הגנ"א).

ענף פסיכולוגיה

אחראי לנושא בריאות הנפש בחיל האוויר. כל קציני בריאות הנפש, הן פסיכולוגים והן עובדים סוציאליים (קב"נים), במרפאות חיל האוויר כפופים לראש ענף פסיכולוגיה.

ענף רפואת שיניים

בראש הענף עומד קצין רפואת שיניים חילי (קרש"ח). כל רופאי השיניים ומרפאות השיניים בחיל האוויר כפופים לקרש"ח.

יחידת רפואה אווירית

יחידת רפואה אווירית (ירפ"א) היא יחידה עצמאית במקרפ"ח האחראית לשמירת ובדיקת הכשירות הרפואית של כל אנשי צוות האוויר, של המועמדים לשירות כצוות אוויר ושל חניכי קורס טיס (פרחי הטיס). ירפ"א נחשבת כמוקד ידע לאומי בנושא כשירות רפואית לטיסה. לירפ"א כפוף מדור רפואה מונעת (ברה"ץ), ובראשו קצין בדרגת רב-סרן. המדור אחראי לנושא התברואה, ההיגיינה, האפידמיולוגיה והדברת המזיקים בחיל האוויר. כל תברואני חיל האוויר כפופים מקצועית למפקד מדור רמו"ן. בנוסף משרתים במדור תברואנים המסיירים בכל בסיסי חיל האוויר, מבצעים ביקורות תברואה והדברות בהיקף נרחב. בנוסף, לירפ"א כפוף גף רפואה תעסוקתית, ובראשו קצינה בדרגת סגן-אלוף. הגף מרכז את נושא זה בחיל האוויר, אחראי לכתיבת נוהלי עבודה מההיבט הבריאותי בטייסות השונות (כולל עבודה עם חומרים מסוכנים) ולביצוע ביקורות בטייסות.
משה ליכטמן

משה ליכטמן, הוא מהנדס ואיש עסקים ישראלי. כיהן בתפקידים בכירים במיקרוסופט, בין היתר כסגן נשיא החברה. בתפקידו האחרון משנת 2006 עד פרישתו ב-2011, ניהל את מיקרוסופט ישראל מחקר ופיתוח - מרכז המחקר והפיתוח של מיקרוסופט בישראל.

קריירה

לאחר לימודיו, התגייס ליכטמן לחיל האוויר, שירת כטייס פנטום ונלחם במלחמת לבנון. את תחילת דרכו בלימודים אקדמאים החל בפקולטה להנדסת חשמל בטכניון בחיפה, במסלול המשולב של חשמל ומדעי המחשב בהנדסת מחשבים. בתקופה בה תחום המחשבים טרם נפוץ כתב את "המדריך השלם לשפת C" יחד עם עמית רש חברו לספסל הלימודים. הספר, שהיה אחד הספרים הראשונים בעברית בתחום זה, זכה להצלחה רבה. ליכטמן סיים את לימודיו בטכניון עם תואר בהנדסת מחשבים מהפקולטה להנדסת חשמל בשנת 1986, והחל לעבוד בחברות שונות. ליכטמן הנו בעל תואר שני במנהל עסקים מ-MIT.
ב-1991 הגיע ליכטמן לעבוד במיקרוסופט, והתקדם במהירות לתפקידי מפתח בחברה. בין היתר נתמנה לסגן נשיא במטה החברה בארצות הברית. בשנת 1998 מונה לסגן נשיא האחראי לאסטרטגיה של מיקרוסופט בתחום הטלוויזיה טלוויזיה הדיגיטלית, וב-1999 קודם למנהל העולמי של עסקי האינטרנט של החברה. בשנת 1999 הוביל את הפיתוח והיה אחראי על חטיבת Microsoft TV, שבה הוביל את הפיתוח, את השיווק ואת המכירות של קווי המוצר של מיקרוסופט בתחום הטלוויזיה בכבלים וה-IPTV, וכן את פרישתם אצל מפעילי הרשתות הגדולים בעולם. כמו כן ניהל מרכז פיתוח במונטריאול על בסיס חברת סטארט אפ שנרכשה על ידי מיקרוסופט, ולאחר מכן ניהל את מרכז הפיתוח של מיקרוסופט בעמק הסיליקון. לפני שניהל את Microsoft TV, כיהן כסגן נשיא במטה החברה וב-1999 מונה למנהל MSN. תחת הנהגתו צמח מספר משתמשי MSN, והכנסותיו ברחבי העולם גדלו ב-400%. הוא הפך לפורטל הפופולרי ביותר באירופה, קנדה, אוסטרליה, ניו זילנד ובכמה מדינות באסיה. עם זאת, בארצות הברית נותר הפורטל במקום השלישי אחרי יאהו ו-AOL. ליכטמן כיהן כנשיא של Softimage, חברת בת בבעלות מלאה של מיקרוסופט.
מאז סוף שנות ה-90 השקיע בחברות פרטיות כאנג'ל, והשקיע בשמונה סטארט-אפים. שלושה מהם נמכרו. על שמו של משה ליכטמן רשומים שני פטנטים.
ב-26 באפריל 2006 התמנה ליכטמן, לאחר 15 שנים בתפקידי פיתוח בחברה, למנהל מרכז המחקר והפיתוח של מיקרוסופט ישראל, אחד משלושה מרכזי פיתוח אסטרטגיים של מיקרוסופט מחוץ לארצות הברית. בהנהגתו של ליכטמן הגיע מרכז המו"פ האסטרטגי, על שני אתריו - בהרצליה ובחיפה, לשיעורי צמיחה של כ-400% בתוך שנתיים, הן באמצעות גיוסים רחבי היקף והן באמצעות רכישות של חברות סטארט אפ ושילובן המלא במרכז. במהלך חמש השנים שכיהן ליכטמן בתפקיד היה לו חלק משמעותי ביצירת שיתופי פעולה בין החברה העולמית לתעשייה המקומית, כאשר האחרון והבולט שבהם הוא עם הסטארט אפ פריים-סנס, שאחראי לטכנולוגיה העומדת בבסיס ה-Kinect. בנוסף, הוביל ליכטמן רכישות של שבע חברות ישראליות נוספות על ידי מיקרוסופט, בסכום כולל של מאות מיליוני דולרים. במאי 2008 השיקה מיקרוסופט את הקמפוס החדש של מרכז המו"פ בהרצליה על ידי מנכ"ל מיקרוסופט סטיב באלמר שהגיע לישראל, מהלך בו הייתה לליכטמן מעורבות עמוקה.
ב-1 ביוני 2011 הודיע ליכטמן על פרישה ממיקרוסופט לאחר חמש שנים כמנהל מרכז הפיתוח בישראל ו-20 שנה במיקרוסופט, והוחלף על ידי יורם יעקובי. בעת עזיבתו של ליכטמן, העסיק מרכז המו"פ על שני אתריו כ-600 עובדים.
פרדי רינקון

קריירה

פרדי רינקון החל את הקריירה בקבוצת אינדפנדיינטה סנטה פה מעיר הבירה בוגוטה. עד מהרה הפך לכוכבהּ ועבר לקבוצה הקולומביאנית אמריקה קאלי. הוא משך את תשומת לבן של קבוצות רבות באירופה בזכות שליטתו המדהימה בכדור למרות גובהו הרב יחסית לשחקן כדורגל ולמרות החוזק הפיזי שלו. עבר לשחק בקבוצת פלמייראס הברזילאית ב-1993, ועזב אותה ב-1994. אחרי המונדיאל ב-1994, החתימה אותו קבוצת נאפולי האיטלקית ושנה לאחר מכן הגיע השיא מבחינתו, כאשר רינקון צורף לריאל מדריד ב-1996. תקופתו במדריד הייתה לא מוצלחת. הוא כשל להבקיע שער בודד ב-14 משחקים, מה שגרר הערות גזעניות מצד האוהדים. לכתו של חורחה ולדאנו מהמועדון, סימן גם את תחילת הסוף של רינקון בקבוצה. רינקון חזר לקבוצת פלמיירס ולמעשה סיים את הקריירה בברזיל כאשר הוא מספיק לשחק בקבוצות קורינתיאנס, סנטוס וקרוזיירו.
בנבחרת הקולומביאנית, רינקון היה דומיננטי יותר. היה לו חלק חשוב במוקדמות גביע העולם 1994, כאשר נבחרת קולומביה סיימה בראש הבית שכלל גם את נבחרת ארגנטינה, את נבחרת פרגוואי ואת נבחרת פרו והעפילה לטורניר גביע העולם בכדורגל בפעם השלישית בתולדותיה. רינקון כבש 5 שערים בשישה משחקים שכללו גם את הניצחון 4:0 על נבחרת פרו בברנקייה והניצחון ההיסטורי בבואנוס איירס 5:0 על נבחרת ארגנטינה. במוקדמות גביע העולם 1998, רינקון היה דומיננטי פחות וכבש שני שערים בלבד ב-16 משחקים, אך עדיין עזר לנבחרת להעפיל למונדיאל 1998. אחרי האכזבה שכללה הדחה כבר בסיבוב הראשון, פרש רינקון מהנבחרת יחד עם הקפטן קרלוס ולדראמה. הוא חזר למספר משחקים במוקדמות גביע העולם 2002, אך נכשל בניסיון להעפיל עם הנבחרת למונדיאל 2002.

בשנים האחרונות

במרץ 2007 היה מבוקש על ידי האינטרפול עקב קשירת קשרים עם סוחרי סמים. הוא נעצר ב-9 במאי בברזיל ואף על פי שכבר הספיק להשתחרר, הוא עדיין לא יכול לצאת מברזיל עקב בעיות משפטיות.
גוגל תצוגת רחוב

גוגל תצוגת רחוב (באנגלית: Google Street View) הוא שירות של חברת גוגל המוגש כחלק מ-Google Maps ו-Google Earth, המאפשר לצפות בתמונות פנורמיות ממיקומים רבים ברחובות ערים רבות בעולם. השירות מאפשר למשתמש "לשוטט", באופן וירטואלי, ברחובות הערים ולהביט לכל כיוון, כאילו הוא עצמו צועד ברחוב.

היסטוריה והווה

השירות הושק לראשונה ב-25 במאי 2007. ניתן לצפות ה"כיסוי הגאוגרפי" של השירות על ידי כניסה ל"Google Earth'" או "גוגל מפות", ואז, הזזת סמן בצורת איש קטן בצבע כתום שנמצא בפינת היישום והחזקתו, ללא עזיבת העכבר, על האזור לגביו מעוניינים לראות את הכיסוי. לאחר כמה שניות, מופיע "שקף" כחול המתאר את כל המרחב שבו יש כיסוי לשירות.
יצירת מאגר התמונות מתבצעת על ידי כלי רכב הנוסעים ברחובות הערים כשהם מאובזרים במצלמה פנורמית המצלמת תמונות ב-360 מעלות. את התמונות מחברים יחד ומעלים לאתר, וכך מאפשרים לצופה להביט לכל כיוון בו יחפוץ.
במרץ 2013 חויבה גוגל לשלם 7 מיליון דולרים ל-37 מדינות בארצות הברית, בעקבות תלונות נגדה על איסוף לא מורשה של נתונים אישיים מנתבים אלחוטיים שנעשה באמצעות רכבי הצילום.
בשנת 2014 יצאה אפשרות לStreet View המאפשרת לראות את הצילומים במציאות מדומה.
על פי מפות הכיסוי של השירות בישראל, נכון לנובמבר 2013, יש לגוגל, ככל הנראה, את מפת הפריסה המעודכנת של כל ה"נקודות החמות" של רשתות ה-Wi-Fi בישראל, בהיבטי מיקום ושמות הרשתות, לכל הפחות. נתונים אלה מאפשרים לחברה לתת שירותי מיקום למשתמשיה בדיוק של מטרים בודדים על ידי "הצלבת" נתוני קליטת "ג'י פי אס", "רשתות הסלולר" ו"רשתות הוויי פיי" באופן רצוף וניהול וטיוב רצופים של כל המידע הזה, כל הזמן.

ערים ואתרים בישראל

בספטמבר 2011 החלה גוגל לצלם רחובות בישראל ובאפריל 2012 הוצגו בשירות רחובות תל אביב, ירושלים וחיפה. מוצגים גם חלק מקיבוץ נחשולים, וחלק מקיבוץ מרחביה. בינואר 2013 נוספו ערים ואתרים נוספים ובהם אוניברסיטת בן-גוריון, אוניברסיטת בר-אילן, הפקולטה לחקלאות, מזון וסביבה ע"ש רוברט ה. סמית של האוניברסיטה העברית ברחובות, מוזיאון ישראל, המרכז למורשת הצ'רקסית בכפר כמא, הספארי ברמת גן, גן החיות התנ"כי ומיני ישראל. עד לנובמבר 2013, כמעט כל המרחב הבנוי בישראל צולם והפך לזמין לחיפוש וצפייה באמצעות השירות.
גוגל דואגת לעדכן את הצילומי הערים לאורך השנים ומפרסמת את לוח הנסיעות של הרכב באתר תצוגת רחוב.
מסיבות ביטחוניות הושמטו אזורים מרכזיים בתוך שטחי הצילום, בהם גם אזור הקריה ובסיסי צבא נוספים. בעשור השני של המאה ה-21, נצפו מכוניות צילום של גוגל מעבר לקו הירוק; בין היתר ביישובים אלקנה, אריאל, שערי תקווה ואורנית.

ביקורת

לצד הביקורת החיובית שעוררה היוזמה של גוגל, הושמעו טענות בגין הפרת פרטיות המצולמים, איסוף מידע אודות אנשים (גוגל אף הודתה בכך), וצילום ללא אישור. בשל העובדה שהתמונות מצולמות באופן אוטומטי בכל מקום בו ניידת הצילום עוברת, קיימות בשירות תמונות ייחודיות רבות, שזכו לתשומת לב ציבורית, ביניהן תמונות טופלס, עירום, ואף יחסי מין. במקרים מסוימים, גוגל אף חויבה לפצות את המצולמים.
מעבר לכך, צילומים מתוכננים של השירות חוללו סערה עקב מיקומם הבעייתי, בין אם עקב צילום מבני ביטחון מסווגים, ובין אם מדובר במקומות שלא נהוג לצלמם כלל, דוגמת חוף הנודיסטים הולובר, שצולם לכל אורכו, על שלל מתרחציו העירומים. בעקבות דיונים אלו, במדינות מסוימות הצילומים אכן בוטלו, בין אם בעקבות החלטת החברה או בעקבות החלטת המדינה.
רייצ'ל גריפית'ס

חייה

גריפית'ס, ילידת מלבורן, הייתה שחקנית מתחילה כשלוהקה לסרט "חתונתה של מיוריאל" (1994) כרונדה, חברתה הנאמנה של מיוריאל. הצלחתו של הסרט קידמה מאוד את הקריירות שלה ושל טוני קולט ששיחקה בו לצידה.
בשנת 1998 היא הייתה מועמדת לפרס אוסקר לשחקנית המשנה הטובה ביותר על תפקידה בסרט "הילארי וג'קי".
בשנת 2001 עלתה לשידור הסדרה האמריקאית "עמוק באדמה", בה שיחקה גריפית'ס את ברנדה צ'נווית', מדריכת יוגה ממשפחה בעייתית. תפקיד זה זיכה אותה בפרס גלובוס הזהב, פרס גילדת שחקני המסך ושתי מועמדויות לפרס אמי. משנת 2006 משחקת גריפית'ס בסדרה אחים ואחיות.
במהלך הקריירה שלה גילמה גריפית'ס דמויות עם מבטאים שונים. כדי לגלם דמויות אלה היא למדה לדבר במבטאים בריטי, אמריקני וולשי.
ב-31 בדצמבר 2002 נישאה גריפית'ס לאמן האוסטרלי אנדרו טיילור ולזוג נולדו שלושה ילדים.
ריו (סרט)

עלילה

בלו הוא תוכי מהסוג הנדיר מקאו ספיקס. כשבלו היה גוזל צעיר נחטף על ידי מבריחים. בדרך הכלוב שלו נופל בעיירה קטנה במינסוטה, ארצות הברית. שם מוצאת אותו ילדה בשם לינדה והיא מאמצת אותו אליה. אחרי 15 שנים שבלו עוד לא למד בהם לעוף, מגיע לחנות הספרים של לינדה, דוקטור לציפורים שחי בריו דה ז'ניירו ואומר להם שהוא הזכר היחיד מהמין שלו וכדי שהזן לא ייכחד, עליו לבוא לריו כדי לפגוש את התוכית היחידה מהמין הזה, ג'ול. אחרי כמה זמן הם מתחילים להתאהב ולפגוש שלוש ציפורים שעוזרות להם בעצם להתאהב.